**Predkladacia správa**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky (ďalej len „ministerstvo práce“) ako ústredný orgán štátnej správy pre stratégiu zamestnanosti, koordináciu jej tvorby a politiku trhu práce predkladá na rokovanie vlády Slovenskej republiky návrh poslankyne Národnej rady Slovenskej republiky Aleny Novákovej na vydanie zákona, ktorým sa dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (tlač 416).

Ministerstvo práce k predloženému návrhu zákona uvádza:

**Všeobecne**

Návrhom zákona sa umožňuje agentúre dočasného zamestnávania dočasne prideľovať štátnych príslušníkov tretej krajiny k užívateľskému zamestnávateľovi po vydaní súhlasného potvrdenia o možnosti obsadenia voľného pracovného miesta a podaní žiadosti o prechodný pobyt na účel zamestnania do právoplatného skončenia konania o udelenie prechodného pobytu na účel zamestnania za podmienky, že ide o výkon zamestnania v nedostatkových profesiách.

**Stanovisko**

Navrhované opatrenie umožňuje agentúre dočasného zamestnávania, ktorá vykonáva činnosť najmenej tri roky, dočasne prideliť štátneho príslušníka tretej krajiny na výkon práce k užívateľskému zamestnávateľovi v zamestnaní s nedostatkom pracovnej sily aj počas konania o udelenie prechodného pobytu na účel zamestnania, ak úrad práce, sociálnych vecí a rodiny vydal na jeho zamestnávanie potvrdenie o možnosti obsadenia voľného pracovného miesta, ktoré obsahuje súhlas s jeho obsadením.

Návrh zákona nadväzuje na právu úpravu účinnú do 14. júla 2024, podľa ktorej zamestnávateľ (vrátane agentúry dočasného zamestnávania) mohol zamestnávať (a agentúra dočasného zamestnávania dočasne prideľovať) štátneho príslušníka tretej krajiny počas konania o udelenie prechodného pobytu na účel zamestnania na účel jeho zaškolenia, najviac na osem po sebe nasledujúcich týždňov v kalendárnom roku, ak išlo o výkon zamestnania s nedostatkom pracovnej sily. Zmenou právnej úpravy účinnou od 15. júla 2024 agentúry dočasného zamestnávania stratili možnosť dočasného prideľovania štátnych príslušníkov tretej krajiny počas konania o udelenie prechodného pobytu na účel zamestnania. V zákone zostala iba možnosť zamestnávania štátnych príslušníkov tretej krajiny počas konania o udelenie prechodného pobytu na účel zamestnania ako kmeňových zamestnancov, teda nie na účely ich dočasného prideľovania.

Poslanecký návrh zákona predstavuje návrat k právnej úprave účinnej do 14. júla 2024. Ministerstvo práce si je vedomé situáciou na trhu práce a ťažkosťami zamestnávateľov pri vyhľadávaní vhodných zamestnancov pri obsadzované voľných pracovných miest z radov domáceho obyvateľstva. Ministerstvo práce preto vyjadruje podporu poslaneckému návrhu zákona, podľa ktorého budú môcť agentúry dočasného zamestnávania dočasne prideľovať štátnych príslušníkov tretej krajiny počas konania o udelenie prechodného pobytu na účel zamestnania na výkon zamestnania s nedostatkom pracovnej sily. Ministerstvo práce verí, že navrhované opatrenie prispeje k uspokojenie dopytu slovenských zamestnávateľov po kvalifikovanej pracovnej sile.

Ministerstvo práce prerokovalo svoje stanovisko k poslaneckému návrhu zákona v súlade s čl. 32 Legislatívnych pravidiel vlády Slovenskej republiky v pripomienkovom konaní. V rámci pripomienkového konania boli uplatnené tieto zásadné pripomienky:

**Ministerstvo hospodárstva Slovenskej** republiky žiada v doložke vybraných vplyvov

* v časti A.2. Vplyvy - vplyvy na podnikateľské prostredie neuvádzať vplyvy „žiadne“. Odôvodnenie: Ak sú vyznačené vplyvy pozitívne a/alebo negatívne, súčasne s tým nemôžu byť vyznačené aj žiadne vplyvy.
* v časti A.3. Poznámky žiadame popísať aj negatívny vplyv na podnikateľské prostredie.

Zároveň žiada o zosúladenie informácii v Doložke vybraných vplyvov a v Dôvodovej správe ohľadom vplyvov na podnikateľské prostredie.

Stanovisko ministerstva práce

Ministerstvo práce berie na vedomie, že doložka vybraných vplyvov vykazuje určité nezrovnalosti, zároveň však konštatuje, že sprievodné dokumenty návrhu zákona nie je možné v rámci rokovania v Národnej rade Slovenskej republiky meniť alebo upravovať.

**Konfederácia odborových zväzov Slovenskej republiky** zásadne nesúhlasí s navrhovanou zmenou. Podľa jej názoru umožní štátnym príslušníkom tretích krajín pracovať pred samotným udelením povolenia na pobyt, čo je z jej pohľadu neprijateľné nielen pre ňu ako zástupcu zamestnancov, ale aj z pohľadu regulácie vstupu občanov iných/tretích krajín na územie SR. Podľa názoru KOZ nie je žiaduce, aby v rámci trvania konania v zmysle § 21 ods. 1 písm. g) alebo h) zákona štátny príslušník tretej krajiny bol prideľovaný k inému užívateľskému zamestnávateľovi. Takáto zmena by priniesla zhoršenie postavenia slovenských zamestnancov vzhľadom na zvýšené riziko mzdového a sociálneho dumpingu. Zároveň navrhovaná zmena znemožní kontrolu zo strany zástupcov zamestnancov pri plnení záväzkov vyplývajúcich z pracovno-právnej legislatívy a platných kolektívnych zmlúv, ako aj nekontrolovaný pohyb príslušníkov iných/tretích krajín na pracovnom trhu. V danej súvislosti taktiež KOZ poukazuje na fakt, že stanovené kvóty národných víz sú zo strany zamestnávateľov čerpané v rádovo nižších počtoch ako je deklarovaný počet neobsadených pracovných pozícií. Aj z tohto dôvodu sa KOZ domnieva, že navrhovaná novela neprispeje k zásadnej zmene trhu práce, s výnimkou zhoršenia pracovných a mzdových podmienok zamestnancov – občanov SR.

Stanovisko ministerstva práce

Ministerstvo práce uvedenú pripomienku neakceptuje. Ako uvádza vyššie a ako vyplýva aj z dôvodovej správy k poslaneckému návrhu zákona predložený návrh predstavuje návrat k právnej úprave účinnej do 14. júla 2024. Ministerstvo práce počas platnosti tejto právnej úpravy účinnej do 14. júla 2024 nezaznamenalo naplnenie obáv uvedených v pripomienke.

**Záver**

Vzhľadom na uvedené Ministerstvo práce, sociálnych vecí a rodiny Slovenskej republiky odporúča vláde Slovenskej republiky vysloviť **súhlas** s návrhom poslankyne Národnej rady Slovenskej republiky Aleny Novákovej na vydanie zákona, ktorým sa dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (tlač 416).